Kommenteeritud kokkuvõte Selles tegevusaruandes antakse ülevaade EURESe võrgustiku tegevusest ajavahemikus 2018. aasta juulist 2020. aasta juunini ning kirjeldatakse EURESe määruse (EL) 2016/589 kohaldamise olukorda 2020. aasta juunis, nagu on ette nähtud selle määruse artikliga 33. EURES on 1994. aastal loodud koostöövõrgustik, mis hõlmab Euroopa Komisjoni, riikide avalikke tööturuasutusi ning muid liikmeid ja partnereid, nagu erasektori tööturuasutused, sotsiaalpartnerid ja ülikoolid, kõikides ELi riikides, Islandil, Liechtensteinis, Norras, Šveitsis ning käesoleva aruande perioodil ka Ühendkuningriigis (edaspidi „EURESe riigid“). EURESe võrgustiku peamine eesmärk on edendada õiglast ELi-sisest tööjõu liikuvust. Võrgustik koosneb EURESe riikide määratud riiklikest koordinatsioonibüroodest, Euroopa Koordinatsiooniametist, mida praegu haldab Euroopa Komisjoni tööhõive, sotsiaalküsimuste ja sotsiaalse kaasatuse peadirektoraat (DG EMPL), ning muudest EURESe liikmetest ja partneritest. EURESe teenuseid osutatakse EURESe inimvõrgustiku kaudu, mis koosneb kõikide EURESe riikide EURESe töötajatest, ning Euroopa tööalase liikuvuse portaali (EURESe portaal) kaudu, kus on kättesaadavad mitmed veebipõhised teenused. Mis puudutab tegevust, siis EURESe riigid tegelesid asjaomasel aruandeperioodil põhiliselt tööandjatele ja töötajatele tugiteenuste osutamisega peamiselt tööjõu liikuvuse küsimuste ja värbamistegevuste kohta teabe andmise vormis. Lisaks pakuti kogu võrgustikus õpipoisiõppe ja praktikaga seotud konkreetseid tugiteenuseid, värbamisjärgset abi ja liikuvuskavasid. Mis puudutab Euroopa Koordinatsiooniameti tegevust, siis amet jätkas horisontaalsete tugiteenuste osutamist, et tagada EURESe võrgustiku toimimine, kuid tegeles ka EURESe portaali ja koostalitlusvõime funktsioonide arendamise ja täiustamisega. Regulatiivsel tasandil tehti EURESe määruse rakendamisel mitmeid edusamme. ·Enamik EURESe riike on oma võrgustiku laiendamiseks sisse seadnud uute liikmete ja partnerite vastuvõtusüsteemi ning juba on vastu võetud mitu uut liiget ja partnerit. ·Kõik peale ühe EURESe riigi edastavad teabe vabade töökohtade kohta automaatselt EURESe portaali ja enam kui pooled edastavad elulookirjeldusi (CVsid) riigi andmebaasidest EURESe portaali. ·Parandati EURESe portaali kasutatavust ning käimas on CVde ja vabade töökohtade automaatse sobitamise rakendamine EURESe portaalis. ·Kasutusel on vormid, mis võimaldavad ühtlustatud kavandamist ja tulemuslikkuse mõõtmist kogu EURESe võrgustikus (tulemuslikkuse mõõtmise süsteem ja programmitöö tsükkel). Mõned probleemid ja takistused on siiski veel kõrvaldamata. Võrgustiku laiendamine uute liikmete ja partnerite vastuvõtmisega edeneb aeglaselt. EURESe määruse mittejärgimine aeglustab koostalitlusvõimealaste lahenduste rakendamist. Euroopa Koordinatsiooniameti horisontaalse toe pakkumine EURESe riikidele, sealhulgas EURESe kaubamärgi edendamine ja võrgustiku tegevuse koordineerimine on olnud EURESe tööks hädavajalik, kuid rohkem tähelepanu tuleks pöörata tööjõu liikuvuse alase teabevahetuse tõhustamisele, programmitöö ja järelevalvetsüklite ühtlustamisele ning õpipoisiõppe ja praktika tugiteenuste pakkumise hõlbustamisele. EURESe reformi eesmärkide saavutamiseks ja õiglase ELi-sisese töötajate liikuvuse edasiseks tagamiseks soovitatakse EURESe riikidel suurendada jõupingutusi uute liikmete ja partnerite vastuvõtmiseks ning oma riigisiseste juhtimis- ja koordineerimismehhanismide kohandamiseks, et võtta arvesse võrgustiku uut koosseisu. EURESe portaali kasutatavuse parandamiseks peaksid nad jätkama tööd vabade töökohtade teabe ja CVde automaatse edastamise kasutuselevõtmise kallal (kui seda veel ei tehta) ning viima lõpule käimasoleva riiklike klassifitseerimissüsteemide vastavusse viimise oskuste, kompetentside, kvalifikatsioonide ja ametite Euroopa klassifikaatoriga (ESCO). Oluline on ka see, et EURESe võrgustik lõimiks tööturu suundumuste analüüsi veelgi rohkem oma tegevuse kavandamisse ning uuriks sihttegevuste vajadust, pidades silmas sotsiaaldemograafilisi muutusi. Need prioriteedid tuleks saavutada EURESe rakendamise jaoks keerulises olukorras, võttes arvesse COVID-19 puhangu mõju ELi-sisesele tööjõu liikuvusele ja 2021. aastaks ette nähtud Euroopa Koordinatsiooniameti üleviimist Euroopa Tööjõuameti (ELA) haldusalasse. Sellega seoses peaks Euroopa Tööjõuamet (ELA) seadma esiplaanile üleviimise tegevuskava rakendamise koos kvalifitseeritud töötajate värbamise ja piisavate ressursside eraldamisega.